Την Πέμπτη, 2 Απριλίου 2015, το σχολείο μας πραγματοποίησε εκπαιδευτική επίσκεψη στη Θεσσαλονίκη.

Αρχικά, επισκεφθήκαμε το Εργοστάσιο και Μουσείο Σοκολάτας, το οποίο λειτουργεί στο χώρο της HELEXPO. Σε αίθουσες ειδικά διαμορφωμένες με διαδραστικό εξοπλισμό και προσομοιώσεις, οι μαθητές προσέγγισαν βιωματικά τη γνώση για τη σοκολάτα, από τον καρπό του κακαόδεντρου μέχρι την κατανάλωσή της με όρους διαφύλαξης της στοματικής υγιεινής και την αξιοποίησή της για τη δημιουργία σύγχρονων έργων τέχνης.

  Η ενεργός συμμετοχή των μαθητών στα εκπαιδευτικά προγράμματα ήταν μια πρωτόγνωρη εμπειρία γιατί παρακολούθησαν, δημιούργησαν και έμαθαν στο πλαίσιο των παιγνιωδών δραστηριοτήτων μιας πραγματικά «γευστικής» επίσκεψης!

Πιο συγκεκριμένα :

* Στο **Μουσείο** έμαθαν για το εξωτικό κακαόδεντρο και είδαν αληθινά δείγματα καρπού και σπόρων.
* Στον **Ναό των Αζτέκων** έμαθαν για τους Ινδιάνους και τον πολιτισμό τους.
* Στη **Ζούγκλα του Αμαζονίου**, με συνθήκες προσομοίωσης ένιωσαν τη ζέστη και την αποπνικτική υγρασία.
* Στην ξύλινη, μεγάλη Καλύβα του Αμαζονίου, με σύγχρονα τεχνολογικά μέσα  παρακολούθησαν την πορεία του κακάο και της σοκολάτας στην Ευρώπη.
* Στο **Εργαστήριο σοκολάτας** συμμετείχαν στα στάδια παραγωγής και συσκευασίας της σοκολάτας και… φυσικά, δοκίμασαν!
* Με τη **Μηχανή τού Χρόνου,** μεταφέρθηκαν στα μέρη που ταξίδεψε και η σοκολάτα μέσα από ένα δαιδαλώδη **Λαβύρινθο.**
* Αμέσως μετά τους περίμενε το μεγάλο μυστικό, **ο Καταρράκτης Σοκολάτας** με τόνους πραγματικής σοκολάτας να ρέουν μπροστά στα μάτια τους!
* Στην **Αίθουσα Εκπαίδευσης**  συζήτησαν για την υγιεινή διατροφή, την υγεία του στόματος και για τις ιδιότητες της σοκολάτας.
* Στη **Chocko Αrt**  θαύμασαν από κοντά γλυπτά, πίνακες ζωγραφικής, έργα τέχνης, έκθεση φωτογραφίας και comics με θέμα τη σοκολάτα.

Στη συνέχεια, ακολούθησε επίσκεψη στο Αρχαιολογικό Μουσείο. Οι συνοδοί εκπαιδευτικοί ανέλαβαν οι ίδιοι την ξενάγηση των μαθητών παρουσιάζοντάς τους πληροφορίες που είχαν συλλέξει για τον σκοπό αυτόν.

Ειδικότερα, ενημερώθηκαν για τα παρακάτω:

**Αρχαιολογικό Μουσείο Θεσσαλονίκης**

Ιδρύθηκε το 1912 και το κτίριο που στεγάζεται σήμερα εγκαινιάστηκε στις [27 Οκτωβρίου](http://el.wikipedia.org/wiki/27_%CE%9F%CE%BA%CF%84%CF%89%CE%B2%CF%81%CE%AF%CE%BF%CF%85)[1962](http://el.wikipedia.org/wiki/1962). Δημιουργήθηκε από τον αρχιτέκτονα [Πάτροκλο Καραντινό](http://el.wikipedia.org/wiki/%CE%A0%CE%AC%CF%84%CF%81%CE%BF%CE%BA%CE%BB%CE%BF%CF%82_%CE%9A%CE%B1%CF%81%CE%B1%CE%BD%CF%84%CE%B9%CE%BD%CF%8C%CF%82). Τα εκθέματα, τα οποία φιλοξενεί, προέρχονται από τις ανασκαφές, που έχουν πραγματοποιηθεί στην πόλη της Θεσσαλονίκης και στην ευρύτερη περιοχή της Μακεδονίας. Το [1980](http://el.wikipedia.org/wiki/1980) εγκαινιάστηκε μια νέα πτέρυγα για να φιλοξενήσει τα ευρήματα από τις ανασκαφές της δεκαετίας του [1970](http://el.wikipedia.org/wiki/1970) στους Βασιλικούς Τάφους της [Βεργίνας](http://el.wikipedia.org/wiki/%CE%92%CE%B5%CF%81%CE%B3%CE%AF%CE%BD%CE%B1) με την έκθεση οι «Θησαυροί της Βεργίνας». Στις εσωτερικές αίθουσες στεγάζονται τα ευρήματα από το νεκροταφείο της Σίνδου. Στις εξωτερικές αίθουσες εκτίθενται αντικείμενα της [Νεολιθικής](http://el.wikipedia.org/wiki/%CE%9D%CE%B5%CE%BF%CE%BB%CE%B9%CE%B8%CE%B9%CE%BA%CE%AE_%CF%80%CE%B5%CF%81%CE%AF%CE%BF%CE%B4%CE%BF%CF%82), Κλασικής, Ελληνιστικής και [Ρωμαϊκής](http://el.wikipedia.org/wiki/%CE%A1%CF%89%CE%BC%CE%B1%CF%8A%CE%BA%CE%AE_%CE%B1%CF%85%CF%84%CE%BF%CE%BA%CF%81%CE%B1%CF%84%CE%BF%CF%81%CE%AF%CE%B1) εποχής, ενώ στον κάτω όροφο παρουσιάζεται η προϊστορική συλλογή. Το Αρχαιολογικό Μουσείο της Θεσσαλονίκης κηρύχθηκε διατηρητέο μνημείο από το [Υπουργείο Πολιτισμού](http://el.wikipedia.org/wiki/%CE%A5%CF%80%CE%BF%CF%85%CF%81%CE%B3%CE%B5%CE%AF%CE%BF_%CE%A0%CE%BF%CE%BB%CE%B9%CF%84%CE%B9%CF%83%CE%BC%CE%BF%CF%8D_%28%CE%95%CE%BB%CE%BB%CE%AC%CE%B4%CE%B1%29) το [2001](http://el.wikipedia.org/wiki/2001). Το 2003 μετασκευάστηκε ριζικά, προκειμένου να εκσυγχρονιστεί μηχανολογικά και να ανταποκριθεί στις νέες μουσειολογικές επιταγές. Η επανέκθεση των αρχαιοτήτων του οργανώθηκε σε έξι νέες μόνιμες εκθεσιακές ενότητες διαρθρωμένες θεματικά, έτσι ώστε να καλύπτονται όλες οι εκφάνσεις του ιδιωτικού και δημόσιου βίου της αρχαιότητας.

***Προϊστορική Μακεδονία***

Η εκθεσιακή αυτή ενότητα αρχίζει από την περίοδο πριν από την εμφάνιση του ανθρώπου με εκμαγεία τμημάτων κρανίων του Μακεδονικού Ουρανοπιθήκου, ενός πρώιμου ανθρωποειδούς. Συνεχίζεται με την παλαιολιθική εποχή (350.000–10.000 π.Χ.) και το αντίγραφο του γνωστού κρανίου των Πετραλώνων (200.000 π.Χ.). Στη συνέχεια, με την έναρξη του παραγωγικού σταδίου, παρουσιάζονται επιμέρους θεματικά σύνολα, όπως το κυνήγι, η αλιεία, η γεωργία και η κτηνοτροφία, το μαγείρεμα και η αποθήκευση, η υφαντική, η μεταλλουργία, οι ανταλλαγές και η τεχνολογία. Παράλληλα, εκτίθενται αντικείμενα σχετικά με τις μεταφυσικές και ιδεολογικές ανησυχίες του προϊστορικού ανθρώπου.

***Προς τη Γένεση των Πόλεων***

Στην ενότητα αυτή παρουσιάζονται μαρτυρίες για οικισμούς της εποχής του σιδήρου στη Μακεδονία, από το 1100– 700 π.Χ. Κατά τη διάρκεια αυτών των αιώνων ανασυγκροτούνται ή ιδρύονται οικισμοί με κεντρικά κτήρια και πολλές αποθήκες αγροτικών προϊόντων, όπως στον Καστανά, τη Φιλαδέλφεια, την Άσσηρο και την Τούμπα Θεσσαλονίκης. Παράλληλα, πυκνώνουν οι εμπορικές επαφές και η επικοινωνία με την κεντρική και τη νότια Ελλάδα, καθώς και με τα μικρασιατικά παράλια. Πόλεις της νότιας Ελλάδας, όπως η Ερέτρια, η Άνδρος, η Χαλκίδα, ιδρύουν στα παράλια του Θερμαϊκού κόλπου και της Χαλκιδικής αποικίες, όπως η Μένδη, η Άκανθος, η Τορώνη,

***Η Μακεδονία από τον 7ο αι. Π.Χ. ως την ύστερη αρχαιότητα***

Αντικείμενο αυτής της ενότητας είναι η παρουσίαση όψεων του βίου των Μακεδόνων από τα αρχαϊκά χρόνια με τη δημιουργία του ανεξάρτητου μακεδονικού βασιλείου έως και τους αυτοκρατορικούς χρόνους (1ος–4ος αι. μ.Χ.), εποχή κατά την οποία η Μακεδονία αποτελούσε επαρχία της ρωμαϊκής αυτοκρατορίας. Με οκτώ μεγάλα θεματικά σύνολα καλύπτονται ποικίλες πτυχές της δημόσιας και της ιδιωτικής ζωής στην περιοχή, σχετικές με την πολιτική, στρατιωτική, κοινωνική και οικονομική οργάνωση, τις τέχνες και τα γράμματα, τη θρησκεία, τη λατρεία και τα έθιμα των μακεδονικών πόλεων. Εκτίθεται πλήθος ευρημάτων παλαιότερων και νεότερων ανασκαφών από θέσεις κυρίως της Κεντρικής Μακεδονίας (νομοί Θεσσαλονίκης, Πιερίας, Κιλκίς, Χαλκιδικής).

***Θεσσαλονίκη, Μακεδονίας Μητρόπολη***

Ιστορικές και αρχαιολογικές πληροφορίες για την πόλη παρουσιάζονται στην ενότητα αυτή. Συνδεδεμένη, από την ίδρυσή της ακόμη, το 315 π.Χ., με τη γενιά του Μεγάλου Αλεξάνδρου, η πόλη αναδεικνύεται στα χρόνια της ρωμαιοκρατίας σε σημαντικό κέντρο της επαρχίας της Μακεδονίας, διατηρώντας τη γλώσσα, τον πολιτισμό, αλλά και τη μνήμη της ένδοξης μακεδονικής ιστορίας. Στο τέλος της ενότητας ανασυγκροτείται εν μέρει ο αρχαϊκός ιωνικός ναός, άγνωστης αρχικής θέσης, ο οποίος κατά τη ρωμαιοκρατία μεταφέρθηκε στην περιοχή των Ιερών της Θεσσαλονίκης και κοσμήθηκε με αγάλματα αυτοκρατόρων.

***Ο Χρυσός των Μακεδόνων***

Στην έκθεση αυτή περιλαμβάνονται εκθέματα εξαιρετικής τέχνης από διάφορους χώρους και κυρίως από νεκροταφεία των αρχαϊκών και των κλασικών χρόνων. Παράλληλα, περιγράφεται όλη η διαδικασία επεξεργασίας των ευγενών μετάλλων, από το στάδιο της εξόρυξης μέχρι τις περίπλοκες τεχνικές διακόσμησης των πολύτιμων αντικειμένων της δημόσιας και της ιδιωτικής ζωής των αρχαίων Μακεδόνων.

 Ύστερα από την εξαιρετική εμπειρία βιωματικής μάθησης, ακολούθησε το ξέγνοιαστο παιχνίδι, το μεσημεριανό φαγητό και η ξεκούραση σε προσυμφωνημένα ασφαλή σημεία στάθμευσης του εκδρομικού λεωφορείου. Ακολούθησε η επιστροφή στην έδρα του σχολείου. Οι μικροί μαθητές, οι εκπαιδευτικοί και οι συνοδοί γονείς απόλαυσαν την εκπαιδευτική επίσκεψη, χάρηκαν το ταξίδι με την προσεκτική οδήγηση του έμπειρου οδηγού του λεωφορείου και έφτασαν στα σπίτια τους ευδιάθετοι και πλήρως ικανοποιημένοι.